钦定古今图书集成/历象汇编/庶征典/第180卷 > 后晋
## 钦定古今图书集成/历象汇编/庶征典/第180卷 > 后晋

### 高祖天福五年〈即后蜀广政四年〉蜀蝗

按《五代史晋高祖本纪》。不载　按《十国春秋。后蜀后
主本纪》。广政四年夏四月。蝗。

天福七年。〈即南唐昇元六年〉蝗。

按《五代史晋高祖本纪》不载　按陆游《南唐书烈祖
本纪》。“昇元六年六月，大蝗自淮北蔽空而至。辛巳命
州县捕蝗瘗之。”

### 出帝天福八年大蝗

按：《五代史晋出帝本纪》：“天福八年夏四月，供奉官张
福率威顺军捕蝗于陈州。五月，泰宁军节度使安审
信捕蝗于中都。甲辰，以旱蝗，大赦。六月庚戌，祭蝗于
皋门。癸亥，供奉官七人帅奉国军捕蝗于京畿。秋七
月甲辰，供奉官李汉超帅奉国军捕蝗于京畿。八月
丁未朔，募民捕蝗，易以粟。”

按《册府元龟》：“天福八年六月庚戌，宣差侍卫马军都
指挥使李守贞以蝗为害，往皋门村祭告。丁巳，宣遣
供奉官卫延韬嵩山投龙祈雨。壬戌，宣供奉官朱彦
威等七人，各部领奉国兵士，于封丘、长垣、阳武、浚仪、
酸枣、中牟、开封等县捕蝗。”